B4-1097/96

Ψήφισμα σχετικά με την εκτέλεση του κοινοτικού προϋπολογισμού για το οικονομικό έτος 1996

Το Ευρωπαϊκό Κοινοβούλιο,

- έχοντας υπόψη τα στοιχεία που περιλαμβάνονται στην έκθεση της 31ης Μαΐου 1996 σχετικά με την εκτέλεση του γενικού προϋπολογισμού της Ευρωπαϊκής Ένωσης (SEC(96)1226) καθώς και τα ποσά εκτέλεσης για όλα τα κονδύλια του προϋπολογισμού έως τις 31 Αυγούστου 1996,

- έχοντας υπόψη τη δήλωση της Επιτροπής σε απάντηση στο ερωτηματολόγιο της Επιτροπής Ελέγχου του Προϋπολογισμού σχετικά με την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 1996,

- έχοντας υπόψη τα ψηφίσματά του της:

- 5ης Απριλίου 1995 σχετικά με τις κατευθυντήριες γραμμές για τη διαδικασία του προϋπολογισμού 1996, Τμήμα ΙΙΙ-Επιτροπή ((ΕΕ C 109, 1.5.1995, σελ. 46)),

- 26ης Οκτωβρίου 1995 σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1996 - Τμήμα ΙΙΙ-Επιτροπή ((ΕΕ C 308, 20.11.1995, σελ. 116)),

- 14ης Δεκεμβρίου 1995, σχετικά με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 1996 - Τμήμα ΙΙΙ-Επιτροπή όπως τροποποιήθηκε από το Συμβούλιο ((ΕΕ C 17, 22.1.1996, σελ. 155)),

1. επισημαίνει το επίπεδο της συνολικής εκτέλεσης του φετινού προϋπολογισμού, γεγονός που αποτελεί βελτίωση σε σχέση με τον προηγούμενο χρόνο[semigr ]

2. εφιστά ωστόσο την προσοχή στη στασιμότητα της χρησιμοποίησης των πιστώσεων των κατηγοριών 3 και 4 των δημοσιονομικών προοπτικών, η οποία οφείλεται, σε μεγάλο βαθμό στην απουσία νομικών βάσεων σε πολλές, ιδιαίτερα σημαντικές, θέσεις του προϋπολογισμού[semigr ]

3. εκφράζει για μια ακόμη φορά τη βαθειά του λύπη για την έλλειψη συνεκτικής προσέγγισης εκ μέρους της Επιτροπής σε ό,τι αφορά τον καθορισμό νομικών βάσεων εν γένει, ως προϋπόθεση για την εκτέλεση του προϋπολογισμού, η οποία οφείλεται κυρίως στην έλλειψη συμφωνίας για το εν λόγω θέμα μεταξύ των δύο σκελών της αρμόδιας για τον προϋπολογισμό αρχής[semigr ]

4. αναθέτει εκ νέου στις επιτροπές του να παρακολουθούν εκ του σύνεγγυς την εκτέλεση των μερών του γενικού προϋπολογισμού που εμπίπτουν στο πεδίο των αρμοδιοτήτων τους[semigr ]

5. επαναλαμβάνει τις επικρίσεις του για τη χαμηλή ποιότητα των δημοσιονομικών προβλέψεων στο γεωργικό τομέα, όπως φαίνεται από τη φετινή εκτέλεση των πιστώσεων της κατηγορίας 1, όπου στους περισσότερους μείζονος σημασίας τομείς (γάλακτος, οίνου, αρόσιμων καλλιεργειών, οπωρολαχανικών, ζάχαρης, συνοδευτικών μέτρων) παρατηρείται σημαντικά μειωμένη απορρόφηση των πιστώσεων[semigr ]

6. ζητεί από την Επιτροπή, έναντι των σοβαρών προβλημάτων που αφορούν την αξιοπιστία των στοιχείων παραγωγής ελαιολάδου, να διασφαλίσει ότι οι πιστώσεις ανάληψης υποχρεώσεων που διατίθενται για την κάλυψη του έργου των επιμελητηρίων ελαιολάδου κατά τους ελέγχους της περιόδου 1996/1997 (Άρθρο Β2- 511, Έλεγχοι και άλλες ενέργειες στο γεωργικό τομέα) θα έχουν ως αποτέλεσμα αποδοτικούς και ουσιαστικούς ελέγχους[semigr ]

7. σημειώνει το υψηλότερο ποσοστό εκτέλεσης της κατηγορίας 2 (διαρθρωτικά ταμεία)[semigr ] επισημαίνει ωστόσο με ανησυχία, όσον αφορά τους τομείς του στόχου 6, το μηδενικό ποσοστό χρησιμοποίησης τόσο των πιστώσεων ανάληψης υποχρεώσεων όσο και των πιστώσεων πληρωμών των θέσεων Β2-1102 (Χρηματοδοτικό μέσο προσανατολισμού της αλιείας) και Β2-1305 (Ευρωπαϊκό Κοινωνικό Ταμείο) καθώς και τη μη χρησιμοποίηση των πιστώσεων ανάληψης υποχρεώσεων και την επιβράδυνση στην απορρόφηση των πιστώσεων πληρωμών της θέσης Β2-1203 (Ευρωπαϊκό Ταμείο Περιφερειακής Ανάπτυξης)[semigr ] ζητεί από την Επιτροπή να λάβει όλα τα αναγκαία μέτρα για να συνδράμει τα κράτη μέλη στη χρησιμοποίηση των πόρων που διατίθενται για αυτούς τους τομείς[semigr ]

8. εκφράζει τη λύπη του για το γεγονός ότι οι πιστώσεις που διατίθενται για την κοινοτική πρωτοβουλία «ADAPT» (Β2-1424) έχουν ελάχιστα χρησιμοποιηθεί και ότι η απορρόφηση εκείνων που έχουν εγγραφεί για τη «NOW» (θέση Β2-1420) παραμένει σε πολύ χαμηλό επίπεδο, σε έντονη αντίθεση με τις περισσότερες άλλες κοινοτικές πρωτοβουλίες οι οποίες σημείωσαν σημαντική βελτίωση τον προηγούμενο χρόνο[semigr ] σ' αυτό το πλαίσιο, υπενθυμίζει στην Επιτροπή την πολιτική του Κοινοβουλίου ότι οι κοινοτικές πρωτοβουλίες θα πρέπει να αναπτύσσονται κατά ισόρροπο τρόπο[semigr ]

9. αποδοκιμάζει τη ρητή και σκόπιμη άρνηση της Επιτροπής να εκτελέσει τα άρθρα Β2-600 (Προώθηση ενεργειών διαπεριφερειακής συνεργασίας) και Β2-601 (Κέντρα επιχειρήσεων και καινοτομίας), σε αντίθεση με τη σαφώς εκφρασθείσα βούληση της αρμόδιας για τον προϋπολογισμό αρχής, με την αιτιολογία ότι «παρεμφερείς ενέργειες θα μπορούσαν να χρηματοδοτηθούν από τα διαρθρωτικά ταμεία»[semigr ] ζητεί από την Επιτροπή να λάβει τα κατάλληλα μέτρα για να εξασφαλισθεί η πλήρης αξιοποίηση των πιστώσεων που διατίθενται στα εν λόγω άρθρα για το σκοπό που ενεγράφησαν στον προϋπολογισμό[semigr ]

10. εκφράζει την ανησυχία του διότι προς το τέλος του τρίτου τριμήνου του τρέχοντος οικονομικού έτους οι πιστώσεις πληρωμών της θέσης Β2-5100 (Προγράμματα εξάλειψης και επιτήρησης των ασθενειών) δεν έχουν σχεδόν αγγιχθεί, παρά το γεγονός ότι οι αντίστοιχες υποχρεώσεις έγιναν στους τελευταίους δυόμισι μήνες του προηγούμενου έτους[semigr ] καλεί την Επιτροπή να εξετάσει τους λόγους αυτής της κατάστασης και να επιταχύνει την καταβολή των σχετικών πιστώσεων[semigr ]

11. εκφράζει την ανησυχία του για την επιβράδυνση στην εκτέλεση του άρθρου Β7- 420 (Κοινοτικές δράσεις όσον αφορά τη συμφωνία ειρήνης Ισραήλ/ΟΑΠ)[semigr ] προτρέπει την Επιτροπή, λόγω της κατάστασης που επικρατεί στην περιοχή, να εξασφαλίσει τη βέλτιστη χρησιμοποίηση των σχετικών πιστώσεων έως το τέλος του έτους[semigr ]

12. καλεί την Επιτροπή να ενημερώσει το συντομότερο δυνατό το Κοινοβούλιο σχετικά με την προγραμματισμένη χρησιμοποίηση των πιστώσεων από το πρόγραμμα Essential AID καθώς και τη θέση Β7-542 «Ειδική ενίσχυση για τους πρόσφυγες στις Δημοκρατίες που προήλθαν από την πρώην Γιουγκοσλαβία», με αναφορά του ειδικού ρόλου, του τρόπου εργασίας και της αποτελεσματικότητας των υπηρεσιών Italtrend και Euro PA[semigr ]

13. ζητεί από την Επιτροπή, δεδομένης της επείγουσας ανάγκης για την ανάληψη άμεσης δράσης, να εξασφαλίσει ταχεία και αποτελεσματική καταβολή πιστώσεων για την απομάκρυνση των ναρκών ξηράς (Άρθρο Β7-615) στην πρώην Γιουγκοσλαβία και σε άλλα μέρη του κόσμου ανάλογα με τις ανάγκες[semigr ]

14. επισημαίνει ότι ορισμένες θέσεις που αφορούν ενέργειες μη κυβερνητικών οργανώσεων (Β7-6005 στην Καμπότζη, Β7-6006 στην Κούβα και νέα θέση Β7-6008 για τους Θιβετιανούς πρόσφυγες) έχουν μηδενικό ποσοστό χρησιμοποίησης των πιστώσεων ανάληψης υποχρεώσεων[semigr ] ζητεί από την Επιτροπή να ενεργοποιήσει αυτούς τους πόρους έως τα τέλη του έτους, σύμφωνα με την σαφώς εκφρασθείσα βούληση της αρμόδιας για τον προϋπολογισμό αρχής[semigr ]

15. αποδίδει ιδιαίτερη σημασία στη βέλτιστη υλοποίηση της δήλωσης προθέσεων του Σεπτεμβρίου 1995 για νέα προγράμματα που υπεγράφη μεταξύ της Επιτροπής και της Κυβέρνησης της Νότιας Αφρικής (Άρθρο Β7-320)[semigr ]

16. ζητεί από την Επιτροπή να λάβει τα αναγκαία μέτρα για τη διασφάλιση του συντονισμού μεταξύ των δράσεων που χρηματοδοτούνται από το Άρθρο Β7-502 (Διασυνοριακή συνεργασία στο διαρθρωτικό τομέα) και των δράσεων του Άρθρου Β2-1410 (INTERREG ΙI)[semigr ]

17. καλεί την Επιτροπή να εξετάσει τη δυνατότητα ενσωμάτωσης στη μονάδα συντονισμού για την πάταξη της απάτης, υπηρεσιών ελέγχου για τον τομέα των οπωροκηπευτικών και του οίνου -καθώς και άλλων τομέων εάν κριθεί απαραίτητο- και συντονιστικών υπηρεσιών για τη διεξαγωγή εθνικών ελέγχων για ενέργειες που χρηματοδοτούνται από το ΕΓΤΠΕ, τμήμα εγγυήσεων, με στόχο την καλύτερη συνεργασία μεταξύ των ελεγκτών[semigr ]

18. καλεί την Επιτροπή να διαθέσει, μέσω μεταθέσεων, προσωπικό για την επιτήρηση και τον έλεγχο των κοινοτικών δαπανών σε όλους τους τομείς της άμεσης χρηματοδότησης (Phare, Tacis, Echo κλπ.) και να εντατικοποιήσει την εκπαίδευση των αρμόδιων εθνικών υπαλλήλων[semigr ]

19. υπογραμμίζει την αποφασιστικότητά του να εξασφαλισθεί η αποτελεσματική λειτουργία του Κέντρου Μετάφρασης σύμφωνα με τις ληφθείσες αποφάσεις και ιδιαίτερα όσον αφορά το συντονιστικό ρόλο του για τα μη θεσμικά όργανα της Ευρωπαϊκής Ένωσης[semigr ]

20. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.